CELEX: 32010R0119
Language: lt
Date: 2010-02-09 00:00:00
Title: 2010 m. vasario 9 d. Komisijos reglamentas (ES) Nr. 119/2010, iš dalies keičiantis Reglamentą (ES) Nr. 1233/2009, kuriuo nustatoma pieno sektoriui skirta specifinė rinkos rėmimo priemonė

10.2.2010   
            
            
               LT
            
            
               Europos Sąjungos oficialusis leidinys
            
            
               L 37/26
            
         KOMISIJOS REGLAMENTAS (ES) Nr. 119/2010
   2010 m. vasario 9 d.
   iš dalies keičiantis Reglamentą (ES) Nr. 1233/2009, kuriuo nustatoma pieno sektoriui skirta specifinė rinkos rėmimo priemonė
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1998 m. gruodžio 15 d. Tarybos reglamentą (EB) Nr. 2799/98, nustatantį žemės ūkio politikos priemones dėl euro (1), ypač į jo 9 straipsnį,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (2), ypač į jo 186 straipsnį ir 188 straipsnio 2 dalį kartu su 4 straipsniu,
   kadangi:
   
               (1)
            
            
               Komisijos reglamento (ES) Nr. 1233/2009 (3) priede nustatytos paramos sumos pienininkams, patyrusiems didelių nuostolių dėl pieno sektoriaus krizės. Tos sumos nustatytos eurais, todėl siekiant, kad visoje Sąjungoje būtų užtikrintas vienodas taikymas vienu metu, būtina bendrosios valiutos neįsivedusioms valstybėms narėms nustatyti tų sumų konvertavimo į nacionalines valiutas datą. Todėl tikslinga pagal Reglamento (EB) Nr. 2799/98 3 straipsnį nustatyti perskaičiavimo kursą lemiantį operacinį įvykį.
            
         
               (2)
            
            
               Atsižvelgiant į Reglamento (EB) Nr. 2799/98 3 straipsnio 1 dalies antroje įtraukoje nurodytą principą ir 3 straipsnio 2 dalyje minimus kriterijus, operaciniu įvykiu turėtų būti laikoma Reglamento (ES) Nr. 1233/2009 įsigaliojimo data.
            
         
               (3)
            
            
               Todėl Reglamentą (ES) Nr. 1233/2009 reikėtų atitinkamai iš dalies pakeisti.
            
         
               (4)
            
            
               Siekiant kuo skubiau visoje Sąjungoje užtikrinti vienodą taikymą vienu metu, šis reglamentas turėtų įsigalioti nedelsiant ir turėtų būti taikomas nuo Reglamento (ES) Nr. 1233/2009 įsigaliojimo dienos.
            
         
               (5)
            
            
               Šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Po Reglamento (ES) Nr. 1233/2009 3 straipsnio įterpiamas šis 3a straipsnis:
   
      „3a straipsnis
      Priede nurodytų sumų perskaičiavimo kursą lemiantis operacinis įvykis – 2009 m. gruodžio 17 d.“
   
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Jis taikomas nuo 2009 m. gruodžio 17 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2010 m. vasario 9 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 349, 1998 12 24, p. 1.
   
      (2)  OL L 299, 2007 11 16, p. 1.
   
      (3)  OL L 330, 2009 12 16, p. 70.